ভয়াবহ বিস্ফোরণে কেঁপে উঠল বালোচিস্তান, মৃত ৩, এখন কী অবস্থা?

ওয়েব ডেস্ক: ফের বিস্ফোরণে (Blast) কেঁপে উঠল পাকিস্তান (Pakistan)। জঙ্গি হামলায় (Terrorist Attack) মৃত্যু হয়েছে তিনজন পুলিশ কর্মীর। মঙ্গলবার সকালে পাকিস্তানের বালোচিস্তান (Balochistan) প্রদেশে ঘটেছে এই ঘটনা। জানা গিয়েছে, বালোচিস্তান প্রদেশে অবস্থিত কোয়েটা শহর থেকে প্রায় ৫০ কিলোমিটার দূরে মাস্তাং এলাকায় এই ভয়াবহ বিস্ফোরণ ঘটে। এই ঘটনায় শেষ খবর পাওয়া পর্যন্ত তিন পুলিশ কর্মীর মৃত্যু হয়েছে এবং আহত হয়েছেন আরও অন্তত ১৬ জন। আহতদের মধ্যে দু’জনের অবস্থা আশঙ্কাজনক বলে জানিয়েছে বালোচিস্তান প্রদেশ সরকার।

বালোচ প্রদেশ সরকারের মুখপাত্র শাহিদ রিন্দ জানিয়েছেন, একটি পুলিশ গাড়িকে লক্ষ্য করে ইমপ্রোভাইজ়ড এক্সপ্লোসিভ ডিভাইস বা আইইডি-র মাধ্যমে এদিন হামলা চালানো হয়। বিস্ফোরণের তীব্রতায় পুলিশ গাড়িটি ব্যাপকভাবে ক্ষতিগ্রস্ত হয়েছে। ঘটনাস্থলের ছবিতে গাড়িটিকে অসংখ্য ছিদ্রে ভরা অবস্থায় দেখা গিয়েছে।

আরও পড়ুন: “চীনকে রেহাই নয়,” শুকযুদ্ধের আবহে জিনপিংকে চোখ রাঙানি ট্রাম্পের

এই বিষয়ে মাস্তাংয়ের ডেপুটি পুলিশ সুপার ইউনূস মাগসি জানিয়েছেন, আহতদের মধ্যে কমপক্ষে ১৬ জন পুলিশকর্মী রয়েছেন। তবে আহতের নির্দিষ্ট সংখ্যা এখনও নিশ্চিত নয়। পাকিস্তানের জনপ্রিয় সংবাদমাধ্যম সূত্রে জানা গিয়েছে, এখনও পর্যন্ত কোনও সংগঠন এই হামলার দায় স্বীকার করেনি।

উল্লেখ্য, সম্প্রতি বালোচ প্রদেশে বিদ্রোহীদের কার্যকলাপ বৃদ্ধি পেয়েছে। গত মাসেই বোলান জেলার মাশকাফ সুড়ঙ্গে যাত্রীবাহী ট্রেন জাফর এক্সপ্রেস অপহরণ করেছিল বালোচ বিদ্রোহীরা। দীর্ঘ ৩০ ঘণ্টার সেনা অভিযানে যাত্রীরা মুক্ত হলেও বিদ্রোহীদের সঙ্গে সংঘর্ষে প্রাণহানি ঘটে উভয় পক্ষেই। সেই ঘটনার পরে বিদ্রোহীরা হুঁশিয়ারি দেয়, ভবিষ্যতে ইসলামাবাদই হবে তাদের লক্ষ্য। এরপর থেকে একের পর এক হামলার অভিযোগ উঠেছে বালোচিস্তানের নানা এলাকায়।